CELEX: 32013R0598
Language: ro
Date: 2013-06-24 00:00:00
Title: Regulamentul de punere în aplicare (UE) nr. 598/2013 al Comisiei din 24 iunie 2013 de modificare a Regulamentului de punere în aplicare (UE) nr. 564/2012 de stabilire, pentru anul 2012, a plafoanelor bugetare aplicabile anumitor scheme de ajutoare directe prevăzute de Regulamentul (CE) nr. 73/2009 al Consiliului

25.6.2013   
            
            
               RO
            
            
               Jurnalul Oficial al Uniunii Europene
            
            
               L 172/9
            
         REGULAMENTUL DE PUNERE ÎN APLICARE (UE) NR. 598/2013 AL COMISIEI
   din 24 iunie 2013
   de modificare a Regulamentului de punere în aplicare (UE) nr. 564/2012 de stabilire, pentru anul 2012, a plafoanelor bugetare aplicabile anumitor scheme de ajutoare directe prevăzute de Regulamentul (CE) nr. 73/2009 al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 142 litera (c),
   întrucât:
   
               (1)
            
            
               Articolul 69 alineatul (4) din Regulamentul (CE) nr. 73/2009 limitează la 3,5 % din plafoanele naționale prevăzute la articolul 40 din Regulamentul (CE) nr. 73/2009 resursele care pot fi utilizate pentru măsurile cuplate prevăzute la articolul 68 alineatul (1) litera (a) punctele (i)-(iv) și la articolul 68 alineatul (1) literele (b) și (e) din regulamentul respectiv. Din motive de claritate, Comisia ar trebui să publice plafonul care rezultă din cuantumurile notificate de statele membre pentru măsurile respective.
            
         
               (2)
            
            
               Plafoanele bugetare pentru ajutorul prevăzut la articolul 68 alineatul (1) litera (a) punctele (i)-(iv) și la articolul 68 alineatul (1) literele (b) și (e) din Regulamentul (CE) nr. 73/2009 pentru anul calendaristic 2012 sunt prevăzute în anexa III la Regulamentul de punere în aplicare (UE) nr. 564/2012 al Comisiei (2).
            
         
               (3)
            
            
               Regulamentul de punere în aplicare (UE) nr. 1270/2012 al Comisiei (3) prevede anumite derogări pentru Portugalia în ceea ce privește termenul de revizuire a deciziei sale privind ajutorul specific pentru 2012, în ceea ce privește data limită de notificare a acestei revizuiri, în ceea ce privește condițiile aplicabile activităților agricole specifice care conduc la beneficii suplimentare de agromediu și în ceea ce privește informațiile conținute în cererea de ajutor.
            
         
               (4)
            
            
               La 4 ianuarie 2013, Portugalia a informat Comisia cu privire la măsurile de ajutor modificate pe care intenționează să le aplice pentru anul 2012.
            
         
               (5)
            
            
               Conform informațiilor transmise, Portugalia intenționează:
               
                           —
                        
                        
                           să modifice actuala măsură de ajutor acordată în sectorul produselor lactate în temeiul articolului 68 alineatul (1) litera (b) din Regulamentul (CE) nr. 73/2009, prin creșterea pachetului financiar alocat pentru această măsură în 2012 de la 8,8 milioane EUR la 10,32 milioane EUR;
                        
                     
                           —
                        
                        
                           să modifice actuala măsură de ajutor acordată în temeiul articolului 68 alineatul (1) litera (a) punctul (i) din Regulamentul (CE) nr. 73/2009 prin limitarea domeniului său de aplicare la bovinele femele din rasa „Brava de Lide”, pachetul financiar respectiv fiind redus cu 2,53 milioane EUR;
                        
                     
                           —
                        
                        
                           să introducă o nouă măsură de ajutor în temeiul articolului 68 alineatul (1) litera (a) punctul (v) din Regulamentul (CE) nr. 73/2009, pentru menținerea anumitor rase autohtone de bovine („Alentejana”, „Mertolenga”), ovine („Serra de Estrela”, „Churra de Terra Quente”) și caprine („Serrana”), căreia i se alocă un pachet financiar total de 1,68 milioane EUR; și
                        
                     
                           —
                        
                        
                           să reducă cu 0,67 milioane EUR pachetul financiar alocat pentru pășunatul extensiv în cadrul unei măsuri în temeiul articolului 68 alineatul (1) litera (a) punctul (v) din Regulamentul (CE) nr. 73/2009.
                        
                     
         
               (6)
            
            
               Aceste modificări afectează nivelul ajutorului prevăzut la articolul 68 alineatul (1) litera (a) punctele (i)-(iv) și la articolul 68 alineatul (1) literele (b) și (e) din Regulamentul (CE) nr. 73/2009, precum și plafonul bugetar pentru Portugalia prevăzut în anexa III la Regulamentul de punere în aplicare (UE) nr. 564/2012.
            
         
               (7)
            
            
               Prin urmare, Regulamentul de punere în aplicare (UE) nr. 564/2012 ar trebui modificat în consecință. Dat fiind că modificările se aplică pentru anul 2012, este oportun ca prezentul regulament să intre în vigoare imediat.
            
         
               (8)
            
            
               Măsurile prevăzute de prezentul regulament sunt în conformitate cu avizul Comitetului de gestionare privind plățile directe,
            
         ADOPTĂ PREZENTUL REGULAMENT:
   Articolul 1
   În anexa III la Regulamentul de punere în aplicare (UE) nr. 564/2012, rândul referitor la Portugalia se înlocuiește cu următorul text:
   
      
                  „Portugalia
               
               
                  20 200”
               
            
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 iunie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 30, 31.1.2009, p. 16.
   
      (2)  JO L 168, 28.6.2012, p. 26.
   
      (3)  JO L 357, 28.12.2012, p. 7.